Rådets afgørelse

af 29. november 2001

om gennemførelse af fælles aktion 1999/34/FUSP med henblik på Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben i Albanien

(2001/850/FUSP)

RÅDET FOR DEN EUROPÆISKE UNION HAR -

under henvisning til fælles aktion 1999/34/FUSP af 17. december 1998 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben(1), særlig artikel 6 sammenholdt med artikel 23, stk. 2, i traktaten om Den Europæiske Union, og

ud fra følgende betragtninger:

(1) I fælles holdning 97/357/FUSP(2) tilkendegav Rådet, at det agter at støtte Albanien med at fremme demokrati og vende tilbage til politisk og økonomisk stabilitet.

(2) En for omfattende og ukontrolleret ophobning og spredning af håndskydevåben og lette våben udgør en trussel for fred og sikkerhed og reducerer mulighederne for en bæredygtig udvikling. Dette er især tilfældet i Albanien.

(3) For at nå de mål, som er fastsat i artikel 1 i fælles aktion 1999/34/FUSP, agter Den Europæiske Union i de kompetente internationale instanser at arbejde for at fremme tillidsskabende foranstaltninger og bestemmelser, som kan tilskynde til frivillig aflevering af håndskydevåben, som befolkningen har i overskud eller besidder ulovligt, samt lokale udviklingsprojekter og andre økonomiske og sociale incitamenter.

(4) Projektet under De Forenede Nationers udviklingsprogram (UNDP) vedrørende kontrol med håndvåben og lette våben i Albanien har til formål at tilskynde befolkningen til frivilligt at aflevere deres private våben, samtidig med at det dels fremhæver, hvor vigtigt det er for stabilitet og udvikling, at våbnene afleveres, dels oplyser befolkningen om lovgivningen på dette område samt om regeringspolitikken for indsamling af og kontrol med lette våben.

(5) Det er Den Europæiske Unions opfattelse, at et finansielt bidrag til projektet vil bidrage til at nå målene om at få offentligheden til at slutte op om afvæbning af civilbefolkningen og til at mindske den socioøkonomiske og sociale indflydelse fra håndvåben og lette våben, samt til at skabe et stabilt og sikkert miljø, som kan befordre en bæredygtig menneskelig udvikling.

(6) Den Europæiske Union mener, at dette projekt tager sigte på aspekter i forbindelse med udbud af og efterspørgsel efter håndskydevåben og lette våben og således ligger i forlængelse af det handlingsprogram med sigte på at forebygge, bekæmpe og standse alle former for ulovlig handel med håndvåben, som blev vedtaget af De Forenede Nationers internationale konference om alle former for ulovlig handel med håndskydevåben og lette våben (den 9.-20. juli 2001 i New York).

(7) Den Europæiske Union agter derfor at tilbyde finansiel støtte i henhold til afsnit II i fælles aktion 1999/34/FUSP.

(8) Kommissionen har påtaget sig hvervet med gennemførelsen af denne afgørelse -

TRUFFET FØLGENDE AFGØRELSE:

Artikel 1

1. Den Europæiske Union bidrager igennem oplysningsprogrammer til fremme af indsamling af våben i Albanien samt til indhentning og forvaltning af oplysninger og statistikker vedrørende begivenheder, hvor der har været anvendt våben, undersøgelse af de socioøkonomiske følger af handel med håndskydevåben, registrering af og kontrol med lette våben, støtte til beslutningstagende instanser og til udvikling af det globale program til kontrol med håndskydevåben og lette våben og støtte til samarbejde og udveksling af oplysninger mellem lande.

2. Med henblik herpå yder Den Europæiske Union en finansiel støtte til projektet under De Forenede Nationers udviklingsprogram vedrørende kontrol med håndskydevåben og lette våben i Albanien.

Artikel 2

Gennemførelsen af denne afgørelse overdrages til Kommissionen. Med henblik herpå indgår Kommissionen en finansieringsaftale med UNDP om anvendelsen af Den Europæiske Unions bidrag, som ydes i form af gavebistand. Denne bistand skal navnlig dække lønomkostningerne i en 12-måneders periode til en international teknisk repræsentant med speciale i lette våben og to nationale eksperter samt udgifterne til indkøb af de køretøjer og det udstyr, der er nødvendigt for gennemførelsen af projektet.

Artikel 3

1. Det finansielle referencegrundlag for de i artikel 1 omhandlede formål er på 550000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med Fællesskabets procedurer og regler for Den Europæiske Unions almindelige budget.

Artikel 4

Kommissionen orienterer Rådet om forløbet af aktionen, navnlig på grundlag af de regelmæssige rapporter, som UNDP skal aflægge inden for rammerne af kontraktforholdet med Kommissionen.

Artikel 5

1. Denne afgørelse træder i kraft på datoen for vedtagelsen. Den udløber den 31. december 2002.

2. Denne afgørelse tages op til fornyet overvejelse ti måneder efter datoen for vedtagelsen.

Artikel 6

Denne afgørelse offentliggøres i EF-Tidende.

Udfærdiget i Bruxelles, den 29. november 2001.

På Rådets vegne

M. Vanderpoorten

Formand

(1) EFT L 9 af 15.1.1999, s. 1.

(2) EFT L 153 af 11.6.1997, s. 4.